上左馮陳使君
作者：魏野
朝代：宋

paragraphs: 祖德相門闌，分符衆比難。
憂民如有病，見客似無官。
地鎮三秦重，衙當二華寒。
道心輕仗鉞，詩性鄙登壇。
佐幕多名士，開筵少俗歡。
星連蒲分野，河带渭波瀾。
勸課耕初動，行香漏未殘。
書容吾道借，琴聽越僧彈。
拜敕風鳴珮，朝元露溼冠。
皇恩終錫馬，清夢必驂鸞。
報國嫌言利，脩真笑鍊丹。
高碑人待立，此詠願同刊。